./data/phi0426/phi001/phi0426.phi001.perseus-lat1.xml
Anonymous
Kal  Febr  circiter vigilia prima imperat speculatores apparitoresque omnes ut sibi praesto essent  Itaque omnibus insciis neque suspicantibus vigilia tertia iubet omnis legiones extra castra educi atque se consequi ad oppidum Ruspinam versus, in quo ipse praesidium habuit etquod primum ad amicitiam eius accessit  Inde parvulam proclivitatem degressus sinistra parte campi propter mare legiones ducit  Hic campus mirabili planitie patet milia passuum XII; quem iugum cingens a mari ortum neque ita praealtum velut theatri efficit speciem  In hoc iugo colles sunt excelsi pauci, in quibus singulae turres speculaeque singulae perveteres erant collocatae, quarum apud ultimam praesidium et statio fuit Scipionis